༈ འཇིག་རྟེན་མེས་པོ་མགྲིན་སྔོན་སྤྲིན་ལ་ཞོན། །པད་དཀར་མིག་སོགས་སྲིད་པ་གསུམ་འདི་ན། །ཆེར་གྲགས་དྲེགས་ལྡན་ཀུན་གྱི་ཅོད་པན་གྱིས། །ཞབས་པད་གུས་བསྟེན་རྗེ་བཙུན་སྒྲོལ་མར་འདུད། །མར་གད་ཨིནྡྲ་ནཱི་ལ་འདྲེས་པའི་མདོག །ཞལ་གཅིག་ཕྱག་གཉིས་བཅུ་དྲུག་ལང་ཚོ་ཅན། །ཞི་འཛུམ་ཉམས་ལྡན་གཡས་བརྐྱང་གཡོན་བསྐུམས་ཀྱིས། །པད་ཟླའི་སྟེང་ནས་མཛེས་ལ་ཕྱག་འཚལ་ལོ། །ཕྱག་གཡས་ལེགས་པར་བརྐྱང་བའི་མཆོག་སྦྱིན་གྱིས། །འགྲོ་བའི་རེ་བ་ཡིད་བཞིན་སྐོང་མཛད་ཅིང་། །གཡོན་པས་དཀོན་མཆོག་གསུམ་མཚོན་སྐྱབས་སྦྱིན་གྱིས། །ཕོངས་པ་ཀུན་ལས་སྒྲོལ་ལ་ཕྱག་འཚལ་ལོ། །དབང་པོའི་མཚོན་གྱིས་གཡུ་ཡི་མཆོད་སྡོང་བཞིན། །སྣ་ཚོགས་ལྷ་རྫས་དར་གྱི་ན་བཟས་ཀླུབས། །སྟོན་གྱི་མཁའ་ལ་རྒྱུ་སྐར་འཕྲེང་བ་བཞིན། །རིན་ཆེན་རྒྱན་གྱིས་མཛེས་ལ་ཕྱག་འཚལ་ལོ། །རབ་གསལ་མཚན་དང་དཔེ་བྱད་སྤྲས་པའི་སྐུ། །ཡིད་འཕྲོག་དྲི་ཟས་རྒྱུད་མངས་འབུམ་གྱི་གསུང་། །ཟབ་ཡང་མཁྱེན་རྩེའི་རྒྱ་མཚོ་ཆེན་པོའི་ཐུགས། །ལྷུན་འགྲུབ་འཕྲིན་ལས་མཛད་ལ་ཕྱག་འཚལ་ལོ། །རྒྱལ་བ་ཀུན་གྱི་མཁྱེན་བརྩེ་ནུས་པ་ཀུན། །གཅིག་ཏུ་བསྡུས་པའི་བདག་ཉིད་ལྷ་མོའི་གཟུགས། །དྲན་པ་ཡིས་ཀྱང་མཆོག་དང་ཐུན་མོང་གི །དངོས་གྲུབ་མ་ལུས་སྩོལ་ལ་ཕྱག་འཚལ་ལོ། །གང་དག་སྡུག་བསྔལ་ཤུགས་ཀྱིས་གདུངས་གྱུར་པ། །དེ་དག་ཀུན་གྱི་མགོན་སྐྱབས་ང་ཉིད་ཅེས། །ཞལ་གྱིས་འཆེས་བཞིན་ཐུགས་རྗེའི་ཆུ་འཛིན་ལས། །ཕན་བདེའི་ཆར་ཆེན་འབེབས་ལ་ཕྱག་འཚལ་ལོ། །གཅིག་ལྷག་བཅུ་ཕྲག་ཟུང་གི་ཕྱག་འཚལ་དང་། །རིགས་སྔགས་ཆེན་མོ་ཏཱ་རེ་ཟློས་ཙམ་གྱིས། །འཇིགས་ཆེན་བརྒྱད་དང་ནད་གདོན་ཀུན་སེལ་ཞིང་། །ཚེ་དཔལ་བསོད་ནམས་སྟེར་ལ་ཕྱག་འཚལ་ལོ། །འཕྲིན་ལས་ནུས་མཐུ་ཐོགས་པ་མི་མངའ་བའི། །རིག་པའི་ལྷ་མོ་སྒྲོལ་མའི་ཚོགས་རྣམས་ཀྱང་། །རྟག་ཏུ་ཁྱོད་ཞབས་བསྟེན་ནས་འགྲོ་བ་ཡི། །སྡུག་བསྔལ་ཞི་བར་བརྩོན་ལ་ཕྱག་འཚལ་ལོ། །དེ་ལྟར་སྐྱབས་མཆོག་ཁྱོད་ལ་གསོལ་བཏབ་མཐུས། །གནས་སྐབས་མི་མཐུན་འགལ་རྐྱེན་ཀུན་ཞི་ཞིང་། །མཐུན་རྐྱེན་ལེགས་ཚོགས་ཡིད་བཞིན་འགྲུབ་པ་དང་། །མཐར་ཐུག་རྒྱལ་བའི་གོ་འཕང་ཐོབ་གྱུར་ཅིག །ཅེས་སེང་ལྡེང་ནགས་སྒྲོལ་ལ་ཅུང་ཟད་བསྟོད་པ་འདི་ཡང་། ཤཱཀྱའི་དགེ་སློང་བཤད་སྒྲུབ་མིང་ཅན་གྱིས་དད་པས་སྦྱར་བའོ། །